વલીમામદની આંખોમાં કોઈ બીજી જ ચમક આવી ગઈ. એ કહે : ‘એ થપાટની મેં કોઈને ક્યારેય વાત નથી કરી સાહેબ ! તમે હિન્‍દુ લોકો બાધા લો છો, આડ લો છો, નીમ લો છો, એવું મેં કર્યું સિતારની બાધા લીધી બત્રીસ વર્ષ પહેલાં. માણસ બીડી, તમાકુ કે અફીણ છોડે અને એને નાડો તોટવા માંડે એવું મારે થયું છે. મારી નાડો તૂટે છે. મનમા મૂંઝારો થાય છે. આંગળીઓ સળવળે છે, અંદર અંદર તરફડું છું. બીડી તમાકુ છોડનારો તરફડીને બાધામાંથી છૂટવા વચલો રસ્તો કાઢીને છીંકણી સૂંઘે કે ચા છોડનારો કોફી પીવા માંડે. એમ હું ટ્રાઈસોકોટો વગાડું છું. સિતારની બાધા છે એટલે વ્યસન છોડનાર તો થોડા સમય પછી પેલી મૂળ વસ્તુના વિયોગને ભૂલી જાય છે, પણ હું આટલાં વર્ષેય ભૂલ્યો નથી સિતારને.’